**Pamäť ako tichý hlas a záväzok.**

1.september 1939 bol vraj chladný piatok. V židovských domácnostiach sa začínal šábes. Najväčší zo židovských sviatkov – symbol rodiny, domova, pokoja, spolupatričnosti, lásky, porozumenia a duchovnej sily. Deti sa vracali zo školy, mamy chystali stôl, otcovia sa snažili v tichu sviatočného dňa pred večernými modlitbami nájsť zmysel v čoraz hrozivejších správach. Večer ženy zapálili sviece a vyriekli požehnanie. V týchto okamihoch ešte domov existoval a svet sa zdal v poriadku. Ale každý ďalší šábes a sviatky ako Jom Kipur, Roš Hašana sa stali symbolmi židovského utrpenia. Počas nich boli židovské rodiny spolu, a preto ich bolo ľahké zadržať.

Zrazu to prišlo. Nemeckí vojaci prekročili poľské hranice a začala druhá svetová vojna – konflikt, ktorý si do roku 1945 vyžiadal viac ako 60 miliónov obetí a z toho 6 miliónov židov.

Pre židovskú komunitu v Európe, no aj na Slovensku to znamenalo niečo oveľa desivejšie. Začala doba temna. Niečo, čomu nik neveril, že to môže byť až také zlé, aj keď reči sa šírili. Našli sa takí, ktorí vraveli – „utekajme“. Nebola to len vojna, bolo to systematické, štátom riadené a plánované vraždenie nevinných. Mal to byť koniec ich životov, viery, pamäte.

Od septembra 1939 sa život radikálne zmenil aj na Slovensku. Židovský kódex a jeho 276 nariadení ako vylúčenie zo spoločenského, hospodárskeho života, zákaz štúdia, práce, chodiť do kina, parku, cukrárne, len po správnej strane chodníka, obmedzenie pohybu, odobratie majetku. Židia sa stali nepriateľmi, neželanými. Ich susedia, priatelia zrazu mlčali, uhýbali pohľadom. Medzi ľudí prenikol strach a podozrievavosť. Ako taký tichý jed pomaly zabíjal. Nestačilo to, Židia postupne prichádzali o identitu, dôstojnosť, rodinu, život. Ich každodenný život, modlitby v synagóge, rozhovory pred dverami domov, vrava, smiech detí boli prerušené, umlčané a nakoniec zničené.

Strach sa stal súčasťou života. Nebol to však len strach zo smrti, ktorý mnohým bránil podať pomocnú ruku keď to bolo potrebné, ale aj z toho, komu sa dá veriť, kto zradí? Morálka bola ťažko skúšaná. Niektorí ukrývali, iní udávali. Svet sa rozdelil, no hranice neboli vždy jasné. Nepriatelia áno, mali žlté hviezdy. Boli problémom, ktorý sa mal vyriešiť. Konferencia vo Wannsee 1942 priniesla výstup v podobe konečného riešenia židovskej otázky. Od roku 1942 aj zo Slovenska odchádzali transporty do neznáma, na miesta kde boli vyhladzovacie a koncentračné tábory, neľudské podmienky, utrpenie a nakoniec smrť. Kde oči susedov nevideli. Ľudácky režim vypravil 58 transportov s viac ako 57 000 + 13 000 ľuďmi izraelitského vierovyznania. S tichým súhlasom spoločnosti, naložili aj starých, chorých, či dokonca deti. Napriek hrozným útrapám. Napriek tomu, že každé ráno sa prebúdzali so strachom vo svojom srdci, a smrťou dýchajúcou im na krk. Do samotného Bardejova sa vrátilo okolo 170 židov.

Moje zamyslenie nie je postavené len na faktoch z kníh a filmov. Vojna nie je počítačová hra, ktorá sa nás nedotýka. Je aj skutočným príbehom rodiny, ktorej nebolo dopriate prežiť tieto hrozné časy.

Jeho rozprávačom je Vilam Herz, ktorý mal manželku Etelu a sedemročnú dcéru –Editku.

„ Z Košíc sme sa presťahovali do Bardejova. Počas šábesu dom voňal čerstvo upečenou chalou, žena si zakryla tvár a nad zapálenými sviecami vyriekla požehnanie. Editka tieto chvíle milovala, veľkými očami nás sledovala a spievala si. Spolu sme sedeli za stolom, modlili sa s pokorou, vďačnosťou a láskou. To bol náš domov, 1942. 18.mája sa to zmenilo, nevedeli sme kam ideme, nikto nám to nepovedal. Nahnali nás do dobytčiakov spolu s ďalšími. Vzali sme si len to najnutnejšie. Editka bábiku a obrázok nášho domu. Ocitli sme sa v gete - v oblasti Pulawa, Nalezcow. Na mieste kde domy nemali poriadne strechy, kde sme boli hladní, smädní, v chlade a špine. Zdalo sa, že čas sa zastavil. Netrvalo to dlho a rozdelili nás. Od toho dňa som už svoju ženu a dcéru nikdy nevidel. Pracoval som v lese a jedného dňa mi spoluväzeň povedal, že ľudia v gete boli zavraždení. Bola to pre mňa obrovská rana, moja žena, dieťa. Prečo? Ušiel som, ukrýval sa v lese a v ušiach mi znel neustále Editkin hlas, keď si spievala. Pretože keď spievaš, ešte žiješ. Prežil som. Vrátil som sa do Bardejova, z nášho transportu sa nevrátil nikto. Bol som sám, už som nemal domov. Okno, v ktorom Editka zvykla sedávať a pozerať na ulicu, bolo prázdne a rozbité. Na dvore rástla burina a v srdci - ticho. Domov vraj neexistuje bez blízkych ľudí. Keď sme sa po rokoch stretli, tí, ktorí sme prežili, zistili sme, že náš domov napriek všetkému si nosíme v sebe. Nie ako miesto, ako záväzok, ktorý hovorí, nezabudni. Často si spomeniem na moju Editku.“

 Dnes, 80. rokov po vojne, stojíme my mladí pred povinnosťou nielen pamätať, ale aj pochopiť. Pochopiť, čo vojna spravila s človekom, ako zničila dôveru, komunitu, a aký tieň nám za sebou zanechala. Sme povinní v tichu spomienky pripomínať si, nezabúdať, aby ich násilná smrť nebola zbytočná.

Holokaust nie je len obyčajný príbeh minulosti. Je to zrkadlo toho, kam nás vedie nenávisť, ľahostajnosť, túžba po moci, či mlčanie. Tragédiou doby nie sú tie beštie v ľudskej koži, ale aj mlčiaca spoločnosť. Na koho stranu sa v rozhodujúcej chvíli postavia? Vari je dnes málo takých situácií, ktoré nás opäť pokúšajú? Ako sa rozhodneme?

Pamäť nie je len úcta k nevinným obetiam, ktorým nebolo dopriate žiť svoj život, je to obrana, aby sa to viac neopakovalo. Pamäť znamená chrániť, zachovať v sebe hlas tých, ktorí už nemôžu hovoriť. Možno sa nedokážeme poučiť, no táto skúsenosť by pre nás mala byť výhražným mementom.

Pripomína vám to niečo? Ľudia, ktorí sa báli, mlčali, nenávideli a závideli. Politici, ktorí schvaľovali zákony, útočili na inakosť, diskriminovali a obmedzovali. Noviny, ktoré manipulovali, šírili propagandu, písali o nepohodlných, pliage, škodcoch? Úrady, ktoré tlačili zoznamy. A ostali iba nevinné obete.......

 Pamätajme, že vojna nezačína tankami na hraniciach, na rampe v tábore či selekciou. Začína tým, že sa prestaneme zaujímať o druhých. Začína, keď nevidíme a iba zbabelo mlčíme.

Je 80. rokov po vojne, čo s tým príbehom o Editke urobíme my? Pamäť je zodpovednosť. Ostalo po nich tak málo, a predsa tak veľa. Židovské suburbium v Bardejove je to dôkazom. Prázdne budovy – Synagóga, Bet midraš, Mikve. Už nepočuť ich hlasy, spev zo synagógy, deti nebežia z chederu, pri bužni necítiť vôňu šoletu. A predsa, niečo tu je. Niečo, čo nemožno zničiť len tak ľahko, ako telo. Pamäť! Prítomnosť v neprítomnosti, odtlačok ich života. Ak si pamätáme, tak sú stále tu. Nie ako duchovia minulosti, ale ako súčasť našej ľudskej pamäte a morálneho vedomia v nás.

Daniela Lešková, danielka4646@gmail.com, Gymnázium Leonarda Stockela, 17. rokov